PATVIRTINTA

Šiaulių Zoknių progimnazijos direktoriaus

2018 m. rugpjūčio 31 d. įsakymu Nr.1-114

**PRADINIŲ KLASIŲ VYRESNIOJO MOKYTOJO PAREIGYBĖS APRAŠYMAS**

**I SKYRIUS**

**PAREIGYBĖ**

1. Pradinių klasių vyresnysis mokytojas.
2. Pareigybės lygis – A2.
3. Mokytojas tiesiogiai pavaldus progimnazijos direktoriaus pavaduotojui ugdymui.

**II SKYRIUS**

**SPECIALŪS REIKALAVIMAI ŠIAS PAREIGAS EINANČIAM MOKYTOJUI**

4. Mokytojas, einantis šias pareigas, turi atitikti šiuos specialiuosius reikalavimus:

4.1. turėti aukštąjį (aukštesnįjį, įgytą iki 2009 metų, ar specialųjį vidurinį, įgytą iki 1995 metų) išsilavinimą, būti įgijęs pedagogo kvalifikaciją;

4.2. būti baigęs pradinio ugdymo mokytojų rengimo / pradinio ugdymo pedagogikos studijų programą arba iki 2014 m. rugpjūčio 31 d. būti įgijęs ne mažesnę kaip 15 metų darbo patirtį pagal pradinio ugdymo programas, arba būti baigęs kitą studijų programą, bet šiuo metu studijuoti pagal pradinio ugdymo pedagogikos studijų programą ar jos modulį;

4.3. turėti pradinių klasių vyresniojo mokytojo kvalifikacinę kategoriją;

4.4. išmanyti Lietuvos Respublikos darbo kodeksą, Lietuvos Respublikos švietimo įstatymą, progimnazijos nuostatus, progimnazijos darbo tvarkos taisykles, darbo ir priešgaisrinės saugos instrukcijas ir kitus teisės aktus, reglamentuojančius mokinių ugdymą ir mokytojo darbą;

4.5. gebėti dirbti Word, Excel, Power Point programomis, naudotis elektroniniu paštu, būti išklausęs kompiuterinio raštingumo kursus (programas), atitinkančius Lietuvos Respublikos švietimo ir mokslo ministro patvirtintus reikalavimus mokytojų kompiuterinio raštingumo programoms;

4.6. būti išklausęs specialiosios pedagogikos ir specialiosios psichologijos kursus (arba studijų metu yra išklausęs ne mažesnės apimties (60 valandų) kursą) mokytojams;

4.7. būti išklausęs valstybinės kalbos kultūros kursus pagal Lietuvos Respublikos švietimo ir mokslo ministro patvirtintą programą, taikyti taisyklingos lietuvių kalbos, kalbos kultūros normų reikalavimus, sklandžiai ir argumentuotai dėstyti mintis žodžiu ir raštu;

4.8. pasitikrinti sveikatą ir turėti galiojančią Asmens medicininę knygelę;

4.9. turėti galiojantį privalomųjų higienos įgūdžių ir pirmosios pagalbos mokymų pažymėjimą;

4.10. gebėti organizuoti ir analizuoti ugdymo, mokymo(si) procesą, tirti pedagogines situacijas, tirti ir kurti savo veiksmingas mokymo(si) strategijas, rengti ugdymo projektus, skleisti gerąją pedagoginio darbo patirtį;

4.11. gebėti užtikrinti ugdomų mokinių saugumą, emociškai saugią mokymosi aplinką, reaguoti į smurtą ir patyčias pagal progimnazijos nustatytą tvarką.

**III SKYRIUS**

**ŠIAS PAREIGAS EINANČIO MOKYTOJO FUNKCIJOS**

5. Šias pareigas einantis mokytojas pagal mokyklos ugdymo planą 1-4 klasėse veda pamokas, įskaitant privalomų ar pasirenkamų mokomųjų dalykų ar jų modulių, neformaliojo švietimo valandas ir valandas, skirtas ugdymo poreikiams tenkinti bei mokymosi pagalbai teikti.

6.Mokytojas vykdo šias funkcijas:

6.1. užtikrina ugdomų mokinių saugumą, geros kokybės ugdymą;

6.2. ugdo tvirtas mokinių dorovės, pilietines, tautines ir patriotines nuostatas, pagarbą tėvams, savo kultūriniam identitetui, siekia mokinių asmenybės galių plėtotės;

6.3. gerbia mokinį kaip asmenį, nepažeisdamas jo teisių ir teisėtų interesų;

6.4. ugdo remdamasis mokinių gebėjimais ir polinkiais, stiprina mokymosi motyvaciją ir pasitikėjimą savo gebėjimais;

6.5. suteikia pagalbą mokiniams, turintiems ugdymosi, mokymosi sunkumų ir specialiųjų ugdymosi poreikių, pritaiko jiems dalyko programą, turinį, metodus;

6.6. nešališkai vertina mokinių mokymosi pasiekimus ir nuolat juos informuoja apie mokymosi pažangą; dalyvauja rengiant ir įgyvendinant veiklos planus (programas);

6.7. tvarko pedagoginės veiklos apskaitos dokumentus.

7. Vykdo funkcijas, susijusias su kontaktinėmis valandomis: planuoja ugdymo procesą, rengia mokomąją medžiagą ir individualizuotas užduotis, vertina mokinių pasiekimus ir informuoja apie mokymosi pažangą, stebi ir analizuoja pamokas ir ugdomąsias veiklas, tobulina savo profesines kompetencijas, analizuoja ir įsivertina savo pedagoginę veiklą.

8. Planuoja, organizuoja ir vykdo veiklas progimnazijos bendruomenei, bendradarbiauja su kitais mokytojais, pagalbos mokiniui specialistais bei administracija, dalyvauja progimnazijos organizuojamuose renginiuose, darbo grupėse ir komisijose, laiku tvarko savo veiklos dokumentus, vykdo kitus progimnazijos vadovų pavedimus:

8.1.dalyvauja progimnazijos organizuojamuose posėdžiuose, metodinių grupių susirinkimuose;

8.2. vadovauja klasei (mokytojui pageidaujant ir suderinus su progimnazijos direktoriumi);

8.3.vykdo kitus progimnazijos vadovų pavedimus (dalyvauja su progimnazijos veikla susijusiose laikinose darbo grupėse ir pan.).

**IV SKYRIUS**

**MOKINIŲ SAUGUMO UŽTIKRINIMAS**

9. Mokytojas, įtaręs ar pastebėjęs žodines, fizines, socialines patyčias, patyčias kibernetinėje erdvėje bei smurtą, nedelsdamas įsikiša ir nutraukia bet kokius tokį įtarimą keliančius veiksmus ir toliau vadovaujasi progimnazijos nustatyta tvarka.

10. Mokytojas nedelsiant informuoja progimnazijos direktorių, pagalbos specialistus, pastebėjus ar įtarus mokinį esant apsvaigus nuo psichotropinių ar kitų psichiką veikiančių medžiagų.

**V SKYRIUS**

**ŠIAS PAREIGAS EINANČIO MOKYTOJO TEISĖS**

11. Mokytojas turi teisę:

11.1. kelti kvalifikaciją pagal jo pareigoms nustatytus kvalifikacinius reikalavimus, atestuotis švietimo ir mokslo ministro nustatyta tvarka;

11.2. nustatyta tvarka gauti Lietuvos Respublikos darbo kodekse nustatytas atostogas ir valstybės nustatytas lengvatas;

11.3. stažuotis kitose institucijose teisės aktų nustatyta tvarka;

11.4. bendradarbiauti su įvairiomis valstybinėmis ir savivaldybės įstaigomis, visuomeninėmis organizacijomis Lietuvos Respublikoje ir už jos ribų, vykdant valstybinę ir savivaldybės švietimo politiką;

11.5. burtis į savišvietos, kultūrines grupes, dalykines ir metodines sekcijas, būrelius ar susivienijimus;

11.6. dalyvauti mokyklos savivaldoje.

**VI SKYRIUS**

**ŠIAS PAREIGAS EINANČIO MOKYTOJO ATSAKOMYBĖ**

12. Mokytojas atsako už:

12.1. Lietuvos Respublikos įstatymų, kitų teisės aktų, progimnazijos nuostatų, darbo tvarkos taisyklių, mokytojo etikos normų laikymąsi;

12.2. tinkamą priskirtų funkcijų, direktoriaus ir direktoriaus pavaduotojo pavedimų atlikimą;

12.3. asmens duomenų apsaugą teisės aktų nustatyta tvarka.

13. Mokytojas už savo pareigų netinkamą vykdymą atsako darbo tvarkos taisyklių ir Lietuvos Respublikos įstatymų nustatyta tvarka.

14. Mokytojas už darbo drausmės pažeidimus gali būti atleistas iš pareigų.

**IV SKYRIUS**

**BAIGIAMOSIOS NUOSTATOS**

15. Pasikeitus 5 punkte nurodytam kontaktinių valandų skaičiui, atitinkama apimtimi pasikeičia nekontaktinių valandų skaičius 7 ir 8 punktuose numatytoms veikloms progimnazijos bendruomenei.

16. Mokytojo pareigybės funkcijos konkretinamos mokslo metams, suderinamos su mokytoju ir tvirtinamos progimnazijos direktoriaus įsakymu.

\_\_\_\_\_\_\_\_\_\_\_\_\_\_\_\_

SUSIPAŽINAU